Ան աւելցուց թէ. « Մեծ Եղեռնի դաժան օրերուն Միաբանութեանս Կղերը՝ իր ժողովուրդի կողքն էր. Մարտինի Թեմի Առաջնորդ՝ Երանելի Իգնատիոս Արք. Մալոյեանը իր հաւատակից միաբաններով ինկան վասն հայրենեաց եւ հաւատքի: Ցեղասպանութենէն հազիւ Ճողոպրած եւ Լիբանան ապաստանած հայութեան բեկորներուն առաջին օգնութեան ձեռք մեկնողը Զմմառու Միաբանութիւնը հանդիսացաւ: Պէյրութի շրջակայքը տեղափոխուած գաղթական հայերուն ապաստան տալու միտումով, Զմմառու Միաբան հայրերէն Գերյ. Պօղոս Արիս Պէյրութէն դուրս հիմնեց Պուրճ-Համուտ հայկական աւանը, որ յետագային դարձաւ Պէյրութի անբաժան մասը եւ դարձաւ անոր առաջին քաղաքապետը, իր աւանդը բերելով ոչ միայն հայերու պատսպարման, այլեւ Լիբանանի քաղաքաշինութեան կարեւոր գործին»: